User:Rafiq Mirza/sandbox

SAADAH WARAQ

Wo jab hawaao'n ki zad mei'n aayaa

to phadphadaayaa.

ek aise tanha waraq ki maanind

jis pe kuchh bhi likha nahi'n tha.

Na koi tahreer thi, na naqsha,

na daastaa'n thi gayi ruto'n ki,

na zindgi ke safar ki koi

haseen tasveer hi thi uspar,

wo sirf saadah sa ek waraq tha.

Na jaane phir kya huwa

ki un manchali hawaao'n se usko

purzor aa'ndhiyo'n ke

taveel haatho'n ne eik pal mei'n

jhapat liya.

Phir wo aur ubhra

to aasmaa'n ki balandiyo'n se

zamee'n ki har shai haqeer thahri.

urooj paate hi pastiyo'n ki

haqeeqato'n ko wo bhool baitha,

wo khush huwa

aur khushi mei'n is darja phadphadaayaa

ki phat gaya.

Jab guzar gaya aa'ndhiyo'n ka mausam

to khoob soorat tilism toota,

ghubaar utra,

khumaar utra,

jo usne socha nahi'n tha

woh inqilaab aayaa

Us eik saadah waraq pe yakjaa

ubhar chuke they

na jaane kitne

siyaah nuqtey,

fuzool jumley,

hazaar chehrey.

Rafiq Mirza, Kanpur

February 28th, 2012